Ved sæsonpremieren på danmarksmesterskabet i det tysk/dansk Wikinger Rallye i Slesvig kørte Max Christensen og hans codriver Ole Frederiksen fra Skibby deres Subaru Impreza WRX i mål som tredjebedste danske hold, og samtidig blev de bedst blandt de mange firehjulstrukne Gruppe N-biler. Max Christensen var med sin fejlfrie kørsel 1 minut og 40 sekunder foran sin nærmeste konkurrent, Tim Svanholt i en Mitsubishi Lancer, og samtidig havde han flere af de hurtige Super 2000-biler bag sig. - De allerbedste Super 2000-biler kan vi dog ikke køre fra, og slet ikke, når prøverne ligger så godt til deres biler, som tilfældet var her i Tyskland, siger Max Christensen i en pressemeddelelse. - Fredag nat kørte vi os ind i rytmen og blev dus med bilen. Det var meget svære og spændende veje i et kuperet terræn. Vi kørte helt uden tekniske problemer og havde et fint samarbejde i bilen, så alt i alt er vi godt tilfredse med tredjepladsen, slutter Max Christensen.

Referat:
Nordjyden blev bedst i Gruppe N i den første afdeling af DM i Rally.